Parker behou titel; klop Fury met punte | Netwerk24
Deur Michael Green 25 September 2017 06:37
Joseph Parker van Nieu-Seeland het sy swaargewigtitel van die Wêreldboksorganisasie (WBO) suksesvol verdedig deur Hughie Fury van Brittanje Saterdagaand met punte oor 12 rondes in Manchester, Engeland, te klop.
Joseph Parker het Hughie Fury 'n paar keer met sy kragtige houe geskud. Foto: Getty Images
Dit was egter nie so maklik as wat vooraf verwag is nie.
Volgens The Guardian het Fury veral in die middelste klompie rondes heelwat punte ingesamel.
Parker het die geveg verwoed begin. Dit was duidelik dat hy 'n goeie indruk wou maak omdat hy volgende teen nog 'n Brit, Anthony Joshua, wil boks.
Joshua is die Wêreldboksvereniging en Internasionale Boksorganisasie se kampioen.
Fury (regs) het verbasend goed gevaar. Hy is vooraf deur min kenners 'n kans gegun om die hele geveg op sy voete te bly. Foto: Getty Images
Steeds die WBO-kampioen. Joseph Parker kyk van onder die WBO-gordel vir die skare. Dit lyk asof die twee ouens links nie koud gekry het in Manchester nie. Foto: Getty Images
Fury het die eerste ronde egter oorleef en vasgebyt om Parker te frustreer.
Die laaste paar rondes het Parker volgens die meerderheid van die beoordelaars genoeg gedoen om te wen.
Twee van hulle het beslis hy was met 118-110 baas, met nog een wat gedink het die geveg was met 114-114 gelykop.